## Educació continua amb l’execució de 62 actuacions del pla Edificant després de rebre la informació actualitzada dels municipis i estudiar les seues al·legacions

*** La Conselleria va reclamar als ajuntaments que actualitzaren la informació de 66 actuacions, perquè duien més d’un any de demora i això suposava un bloqueig de 251,2 milions d’euros
* “L’objectiu és avançar i executar sense tindre una quantitat tan gran de diners bloquejada i poder fer una bona planificació”, afirma el director general d’Infraestructures Educatives**

La Conselleria d’Educació, Cultura, Universitats i Ocupació ha acceptat les al·legacions aportades per 42 ajuntaments per a la delegació de competències de 62 actuacions en centres educatius inclosos en el pla Edificant.

Des de la Conselleria d’Educació es va reclamar en abril a 46 municipis de la Comunitat Valenciana que actualitzaren les dades en la plataforma Edificant de 66 obres que tenien paralitzades o que duien més d’un any de demora en la licitació o el projecte.

“Des del Consell volíem conéixer els motius del retard, ja que suposava tindre bloquejats 251,2 milions d’euros. L’Administració ha de vetlar per un ús eficient dels recursos públics i era important que els ajuntaments entengueren també la importància de comunicar les actuacions que s’estan realitzant i l’estat d’estes”, ha indicat el director general d’Infraestructures Educatives, José María Larena.

El Decret llei 5/2017, de 20 d’octubre, establix en l’article 4 que pot revocar-se la delegació quan, després del termini d’un any a comptar del dia de la firma de la resolució o conveni de l’acord, l’entitat local no haja realitzat cap licitació, adjudicació o orde d’execució per a la realització de les competències delegades.

Després de rebre les al·legacions dels diferents ajuntaments, la Conselleria ha estudiat cas per cas. “Hem contactat amb alguns ajuntaments que no havien actualitzat les dades o que els faltava algun document amb l’objectiu de facilitar-los el procediment i que tots els projectes seguiren el procés i avancen sense demores per a millorar els col·legis i instituts de la Comunitat Valenciana”, ha afegit José María Larena.

D’esta manera, hi ha quatre actuacions que no seguiran avant, perquè ja comptaven amb revocació ferma o amb renúncia acceptada per l’ajuntament. Es tracta d’actuacions a Albocàsser, Guardamar del Segura, Villena i Manises.

En este sentit, el director general d’Infraestructures Educatives ha destacat que la Conselleria en cap moment es va plantejar paralitzar totes eixes delegacions. “La petició d’informació era fonamental per a saber si els municipis seguien interessats a dur a terme les obres d’eixos centres, ja que estàvem davant d’una situació en la qual o no s’havia actualitzat l’estat de les obres o no s’havia aportat nova documentació. El nostre objectiu és avançar i executar sense tindre una quantitat tan gran de diners bloquejada”, ha afegit.

D’esta manera, la Conselleria d’Educació actualment disposa de les dades reals de l’estat de les delegacions de competències per a poder planificar millor les actuacions.

La Conselleria ha aprofitat per a recordar als ajuntaments que tenen l’obligació de comunicar periòdicament, almenys dos vegades a l’any, l’estat de cada delegació de competències, qüestió arreplegada en el Decret llei 5/2017, de 20 d’octubre de 2017, que regula el pla Edificant.

Fecha: 25/07/2025